EURÓPSKA KOMISIA V Bruseli29.1.2020 COM(2020) 37 final OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Pracovný program Komisie na rok 2020













Ambicióznejšia Únia



1.Ambicióznejšia Únia Obyvatelia Európy nechali zaznieť svoj hlas v minuloročných voľbách do Európskeho parlamentu, na ktorých sa zúčastnili v rekordnom množstve. Zadali európskym inštitúciám a lídrom jasnú úlohu: odvážne a rezolútne riešiť výzvy našej generácie. Očakávajú do Únie, že bude prínosom tam, kde na tom najviac záleží. Európska komisia je odhodlaná reagovať na toto zadanie. Budovať ambicióznejšiu Úniu. V priebehu nasledujúceho roka a budúceho desaťročia má naša Únia jedinečnú príležitosť viesť transformáciu na spravodlivú, klimaticky neutrálnu, digitálnu Európu. Táto dvojitá transformácia – ekologická a digitálna – bude mať vplyv na nás všetkých: každú krajinu, každý región, každú osobu. Jej účinok pocíti každá časť našej spoločnosti a hospodárstva. Aby však bola úspešná, musí byť spravodlivá a inkluzívna pre všetkých. Európska únia dokáže plne využiť príležitosti vyplývajúce z tejto dvojitej transformácie len vtedy, ak využijeme všetky naše silné stránky a našu rozmanitosť. Preto nikdy nesmieme poľaviť v boji za rovnosť, za naše hodnoty a za zásady právneho štátu. To je hnacou silou prvého ročného pracovného programu tejto Komisie. Stanovujú sa v ňom najdôležitejšie iniciatívy, ktoré Komisia plánuje prijať v svojom prvom roku – vrátane záväzkov na prvých 100 dní pôsobenia. Zameriava sa na šesť hlavných cieľov stanovených v politických usmerneniach predsedníčky von der Leyenovej. Zohľadňujú sa v ňom aj hlavné priority Európskeho parlamentu a strategického programu Európskej rady na roky 2019 – 2024. Máme široký priestor pre optimizmus a hrdosť. Po rokoch krízového riadenia sa Európa môže opäť tešiť na budúcnosť. Tento pracovný program vytyčuje cestu vpred a umožňuje nám nájsť riešenia problémov, ktoré nás v minulosti rozdeľovali. Našu prácu začíname v čoraz nestabilnejšom kontexte. Dnešný globálny poriadok formujú potlačované napätie, ekonomická neistota, prudký nárast konfliktov a tektonické geopolitické pohyby. Neistá povaha sveta okolo nás sa neobmedzuje len na iné časti sveta, ale aj na náš vlastný kontinent. Jasnejšie a zásadnejšie než kedykoľvek predtým potrebujeme silnú a zjednotenú Európsku úniu, ktorá využíva všetky svoje diplomatické, hospodárske a politické prostriedky. To sa odráža v pracovnom programe tejto geopolitickej Komisie. Všetky plánované akcie a iniciatívy budú výrazne zamerané na vonkajšiu činnosť. Ak má Európa splniť vysoké očakávania občanov, ako aj ciele, ktoré sme si vytýčili, budeme na to potrebovať primerané zdroje. Únia potrebuje nový dlhodobý rozpočet, ktorý bude pružný a prispôsobený našim prioritám a výzvam. Komisia už predložila návrhy, ktoré sú dobrým základom a ktoré v prípade potreby upravíme, aby nám pomohli splniť naše ciele. Komisia je pripravená podporiť Európsky parlament a Radu, aby sme od 1. januára 2021 mali dlhodobý, vyvážený a ambiciózny dlhodobý rozpočet. Tým sa umožní, že naše investičné a výdavkové programy budú fungovať od prvého dňa. Budeme čeliť aj bezprecedentným výzvam. Budeme musieť rokovať o novom partnerstve so Spojeným kráľovstvom, krajinou, ktorá zostane partnerom, spojencom a priateľom, aj keď bude mimo Únie. Sme pripravení uzavrieť so Spojeným kráľovstvom partnerstvo, ktoré pokryje oveľa viac ako obchod a z hľadiska rozsahu nebude mať obdobu. Veľkosť tejto úlohy by sme však nemali podceňovať. Rovnako ako v priebehu rokovaní o dohode o vystúpení Komisia zabezpečí počas celého rokovacieho procesu maximálnu úroveň transparentnosti vo vzťahu k ostatným inštitúciám EÚ, členským štátom a verejnosti. V úsilí o naplnenie nášho ambiciózneho programu bude našim kompasom Agenda 2030 pre udržateľný rozvoj Organizácie Spojených národov. V tomto duchu sa postaráme, aby naša tvorba politík vychádzala z cieľov OSN trvalo udržateľného rozvoja. Tie budú usmerňovať našu prácu vo všetkých oblastiach vnútornej aj vonkajšej činnosti a potvrdia náš záväzok trvalo udržateľného rozvoja doma i v zahraničí. V rámci toho sa opätovne zameriame na európsky semester, do ktorého zapracujeme ciele trvalo udržateľného rozvoja, a predstavíme, ako pristupovať k ich celkovému riadeniu a plneniu. Na uvedení opatrení stanovených v tomto pracovnom programe do života budú tímovo spolupracovať európske inštitúcie. Ako sa uvádza v politických usmerneniach, táto Komisia je pevne odhodlaná nadviazať osobitné vzťahy s Európskym parlamentom a v rámci toho podporuje právo legislatívnej iniciatívy Parlamentu. A napokon, tento pracovný program vychádza z nevyhnutného a čoraz dôležitejšieho strategického výhľadu. Dôvodom je potreba lepšie chápať dlhodobé trendy a veľké zmeny, ktoré formujú náš život a budúcnosť našej práce, menia zloženie našich hospodárstiev, životného prostredia a spoločností a vplývajú na globálne energetické štruktúry a našu strategickú autonómiu. Vďaka lepšiemu pochopeniu a predvídaniu pohybov toho, čo sa vynára na horizonte, môžeme navrhovať a vykonávať politiky, ktoré pomôžu Európe udržať si náskok. Napríklad sa musíme pripraviť na to, že dlhšia stredná dĺžka života a globálny populačný rast budú mať vplyv na dostupnosť prírodných zdrojov alebo na migračné toky, dôchodky a zdravotnú starostlivosť. Zároveň sa musíme zamerať na demografický pokles, ktorý ovplyvňuje veľkú časť EÚ, vrátane vyľudňovania vidieka. Existuje mnoho ďalších názorných príkladov, ktoré poukazujú na to, prečo by sme sa mali vybaviť čo najlepšími poznatkami o nových rizikách a príležitostiach, ako aj o hnacích silách a závislostiach, ktoré ich so sebou priniesli. Strategický výhľad nám pomôže zaujať pragmatickejší a dlhodobejší prístup k zabezpečeniu nášho globálneho vedúceho postavenia a usmerňovať naše politiky v nadchádzajúcich rokoch. Ďalej v texte a v prílohách k tomuto pracovnému programu sú uvedené hlavné iniciatívy, ktoré ozrejmujú, čo chceme dosiahnuť. Nie sú úplným alebo konečným zoznamom a v záujme prehľadnosti sú zoskupené do šiestich hlavných cieľov. Pozície jednotlivých iniciatív nemenia povinnosti stanovené v poverovacích listoch, ktoré predsedníčka von der Leyenová zaslala každému členovi kolégia. V priebehu roka sa vynoria ďalšie výzvy a príležitostí, pričom Komisia bude pripravená rýchlo konať. 2.Plnenie šiestich hlavných cieľov 2.1.Európsky ekologický dohovor Najnaliehavejšou výzvou, zodpovednosťou a príležitosťou pre Európu je zachovať zdravie našej planéty a ľudí. Toto je hlavná úloha našich čias. Zvyšovanie globálnej teploty, vyčerpávanie prírodných zdrojov a pokračujúca strata biodiverzity spolu s čoraz početnejšími lesnými požiarmi, povodňami a inými prírodnými katastrofami ohrozujú našu bezpečnosť a prosperitu. Odpoveďou na uvedenú situáciu je Európsky ekologický dohovor. Ten bude poháňať naše úsilie o klimatickú neutralitu do roku 2050 a zároveň sa zameria na prispôsobenie sa zmene klímy. Napomôže ochranu a zachovanie biodiverzity, prírodného dedičstva a oceánov, ktoré veľkou mierou prispievajú k bohatstvu našej Únie. A výsledkom bude, že naše hospodárstvo a priemyselné odvetvia sa stanú inovatívnejšími, efektívnejšími vo využívaní zdrojov, obehovejšími a konkurencieschopnejšími. Európsky ekologický dohovor je našou novou stratégiou rastu. Pomôže vytvoriť pracovné miesta a zvýšiť globálnu konkurencieschopnosť Európy. Zásadný význam pri realizácii tohto cieľa bude mať naša nová priemyselná stratégia, ktorá povzbudí ekologickú aj digitálnu transformáciu. Európsky ekologický dohovor poskytuje plán s politikami a opatreniami, ako dosiahnuť transformačnú zmenu, ktorú potrebujeme vo všetkých odvetviach. Mnohé z nich sa uskutočnia v prvom roku funkčného obdobia Komisie a tvoria hlavnú časť tohto pracovného programu.

V jeho centre sa nachádza prvý európsky právny predpis v oblasti klímy, ktorý zaväzuje k cieľu dosiahnuť do roku 2050 klimatickú neutralitu. Na základe komplexného posúdenia vplyvu a našej analýzy národných energetických a klimatických plánov Komisia navrhne nový cieľ EÚ znížiť do roku 2030 emisie skleníkových plynov. Podobne ako si Európska únia stanovuje svoje vlastné ambiciózne ciele, bude pred tohtoročnou konferenciou Organizácie Spojených národov o zmene klímy v Glasgowe aj naďalej viesť medzinárodné rokovania smerom k zvyšovaniu ambícií hlavných pôvodcov emisií. V európskom ekologickom dohovore sa navrhujú opatrenia naprieč celým naším hospodárstvom. V tomto duchu Komisia predloží stratégiu pre inteligentnú integráciu odvetví a vlnu obnovy. V úsilí o podporu udržateľného modrého hospodárstva Komisia navrhne aj nový prístup k využívaniu potenciálu Európy v oblasti výroby energie z obnoviteľných zdrojov na mori. Vďaka tomu sa zabezpečí prístup občanov k cenovo dostupnej čistej energii a prispeje k bezpečnosti dodávok energie. Komisia navrhne aj zastrešujúcu stratégiu pre udržateľnú a inteligentnú mobilitu s cieľom modernizovať a ekologizovať odvetvie dopravy. Transformácia bude znamenať aj zmenu spôsobu, akým používame, vyrábame a spotrebúvame veci. Nový akčný plán pre obehové hospodárstvo pomôže transformovať náš systém výroby a spotreby, aby sa znížila environmentálna a uhlíková stopa. Európsky ekologický dohovor sa takisto zaoberá riešením znepokojivých strát biodiverzity a zdravých ekosystémov, ktoré ohrozujú odolnosť našej prírody, životných podmienok a hospodárstva. Na riešenie tohto problému Komisia predloží novú stratégiu EÚ v oblasti biodiverzity do roku 2030 s cieľom zabezpečiť, aby sme zachovali a chránili prírodné prostredie, ktoré pre nás toľko znamená. Stratégia „z farmy na stôl“ pre celý potravinový reťazec podporí našich poľnohospodárov, aby mohli Európanom poskytovať kvalitné, výživné, cenovo dostupné a bezpečné potraviny udržateľnejšími spôsobmi. Ambiciózne ciele a nastupujúca hlboká transformácia Európy musia byť riadne financované. Kľúčovú úlohu pri investovaní tam, kde je to najviac potrebné, ako aj pri úsilí mobilizovať súkromné a verejné investície, ktoré Európa potrebuje, zohráva budúci dlhodobý rozpočet EÚ. Začiatkom tohto roka Komisia predložila investičný plán pre udržateľnú Európu s cieľom vyvolať v nasledujúcich desiatich rokoch udržateľné investície vo výške prinajmenej 1 bilióna EUR. Záruka InvestEU tento zámer podporí znižovaním rizika príslušných súkromných finančných prostriedkov. Aby sa udržateľné investície stali súčasťou celého nášho finančného systému, obnovená stratégia udržateľného financovania bude mať za cieľ presmerovať toky súkromného kapitálu do ekologických investícií. Rovnako dôležité bude, aby sa v súkromných podnikoch presadila kultúra udržateľnej správy a riadenia spoločnosti. Transformácia na klimaticky neutrálny kontinent sa dosiahne len vtedy, ak bude spravodlivá a primeraná pre všetkých. Nikto nesmie zostať pozadu. Niektoré časti Európy a jej hospodárstva sa budú musieť podrobiť väčším zmenám než iné. Európska únia musí podporiť členské štáty cielenými investíciami potrebnými na uskutočnenie tejto transformácie. Začiatkom roka 2020 bol predložený návrh Mechanizmu spravodlivej transformácie a sprievodného Fondom na spravodlivú transformáciu, ktoré sú určené na podporu najviac postihnutých regiónov a odvetví. Pomôžu im modernizovať a diverzifikovať hospodárstva a zmierniť sociálne a hospodárske náklady transformácie. Zachovanie klímy a životného prostredia je kolektívnou zodpovednosťou. Povinnosť konať máme všetci a Európania preukázali, že naozaj chcú prispieť k zmene. Všetko toto úsilie prepojí Európsky klimatický pakt, do ktorého sa zapoja regióny, miestne spoločenstvá, občianska spoločnosť, školy, priemysel a jednotlivci. 2.2.Európa pripravená na digitálny vek Digitálna transformácia má už teraz významný vplyv na každý aspekt nášho súkromného a pracovného života. Otvára nové príležitosti na nadväzovanie kontaktov, komunikáciu, riešenie spoločenských problémov a podnikanie. Európska únia má všetky predpoklady na to, aby z tejto transformácie čo najviac vyťažila a stala sa všeobecným digitálnym lídrom. Najprv sa musí zamerať na budúce technológie s najväčším potenciálom a zároveň zabezpečiť, aby k nim Európa pristupovala ľudsky, eticky a hodnotovo. Nová európska stratégia v oblasti údajov nám umožní čo najlepšie využiť nesmiernu hodnotu iných ako osobných údajov ako čoraz rozšírenejšieho a lepšie opätovne využiteľného aktíva v digitálnom hospodárstve. Komisia takisto predloží bielu knihu o umelej inteligencii na podporu jej rozvoja a šírenia v plnej úcte k európskym hodnotám a základným právam. Čo najlepšie využitie umelej inteligencie nám pomôže nájsť nové riešenia starých problémov a skráti čas potrebný na vykonanie širokej škály úloh. Musíme však vytvoriť ekosystém založený na dôvere, aby sa vyvíjala v jasne vymedzených etických hraniciach. Nový akt o digitálnych službách posilní jednotný trh v oblasti digitálnych služieb a pomôže poskytnúť menším podnikom potrebnú právnu jasnosť a rovnaké podmienky. Stredobodom nášho úsilia budú ochrana občanov a ich práv, ako aj slobody prejavu. Digitalizácia a kybernetická bezpečnosť sú dve strany tej istej mince. S cieľom posilniť celkovú úroveň kybernetickej bezpečnosti v Únii Komisia preskúma smernicu o sieťovej a informačnej bezpečnosti. Komisia takisto predloží iniciatívy na zvýšenie odolnosti digitálnych financií proti kybernetickým útokom vrátane iniciatívy o kryptoaktívach. Upevnenie vedúceho postavenia Európy a strategickej autonómie v digitálnej oblasti si bude vyžadovať posilnenie našej priemyselnej a inovačnej kapacity. Komisia na tento účel navrhne komplexnú novú priemyselnú stratégiu pre Európu, ktorá bude podporovať ekologickú a digitálnu transformáciu a spravodlivú hospodársku súťaž. Doplní ju osobitná stratégia pre MSP, ktorá malým a stredným podnikom uľahčí podnikanie, rozširovanie a expanziu. Osobitná pozornosť sa bude venovať sektoru médií a audiovizuálnemu sektoru. Zásadný význam, aby Európy bola pripravená na digitálny vek, bude mať zlepšenie fungovania trhov pre spotrebiteľov, podniky a spoločnosť. Výhody nášho jedinečného jednotného trhu môžeme využívať len vtedy, ak sa budú v praxi dodržiavať jeho pravidlá. Komisia preto pripraví správu o prekážkach jednotného trhu a s cieľom zlepšiť implementáciu a presadzovanie navrhne akčný plán pre presadzovanie jednotného trhu. Musíme takisto zabezpečiť spravodlivú hospodársku súťaž a rovnaké podmienky na globálnom trhu. Biela kniha o nástroji pre zahraničné subvencie sa bude zaoberať tým, akými novými nástrojmi možno riešiť rušivé účinky zahraničných subvencií na jednotnom trhu. Tým sa pomôže pripraviť pôda pre legislatívny návrh v roku 2021. Poskytovanie služieb cez online platformy prinieslo pracujúcim nové príležitosti, napríklad flexibilitu pracovného času. V mnohých otázkach týkajúcich sa práce pre platformy však prevláda čoraz väčšia neistota. Patrí sem postavenie v zamestnaní, pracovné podmienky, prístup k sociálnej ochrane, ako aj prístup k zastúpeniu a kolektívnemu vyjednávaniu. V budúcom roku preto Komisia navrhne spôsoby, ako zlepšiť pracovné podmienky pre pracovníkov platforiem. Investície do digitálnych zručností budú mať zásadný význam pre riešenie prehlbujúceho sa nedostatku požadovaných zručností a premenlivých pracovných režimov, ako aj obnovu európskych zručností a vlastníctva kľúčových technológií. Spolu so zlepšením digitálnej gramotnosti ide o jeden z impulzov pre aktualizovaný akčný plán digitálneho vzdelávania. Oznámenie o budúcnosti výskumu a inovácií a o Európskom výskumnom priestore sa zameria na lepšie spájanie zdrojov, ako aj prehĺbenie našej výskumnej, inovačnej a znalostnej kapacity. 2.3.Hospodárstvo, ktoré pracuje v prospech ľudí Európske hospodárstvo v súčasnosti rastie už siedmy rok po sebe, v čom bude pokračovať aj tento a nasledujúci rok. Zamestnanosť je rekordne vysoká a nezamestnanosť na najnižšej zaznamenanej úrovni od prelomu storočia. V niektorých členských štátoch však zostáva miera nezamestnanosti a chudoby privysoká. Nerovnosti pretrvávajú a regionálne rozdiely v krajinách sa prehĺbili. Keďže na obzore sa najmä v súvislosti s celosvetovým spomalením hospodárskeho rastu zmráka, stoja pred nami významné výzvy. Európa má jedinečné sociálne trhové hospodárstvo, ktoré nám umožňuje spájať sociálnu spravodlivosť, udržateľnosť a hospodársky rast. To prispieva k udržaniu našej konkurencieschopnosti. Vzhľadom na našu dvojitú transformácii bude prepojenie sociálnej oblasti a trhu dôležitejšie než kedykoľvek predtým. Komisia svojím oznámením o silnej sociálnej Európe pre spravodlivé transformácie začala proces dialógu a konzultácií s cieľom pripraviť pôdu pre akčný plán na vykonávanie Európskeho piliera sociálnych práv. Komisia zároveň po porade so sociálnymi partnermi a všetkými príslušnými zainteresovanými stranami predloží právny nástroj zameraný na spravodlivé minimálne mzdy pre pracovníkov v EÚ. Tento bude rešpektovať národné tradície a kolektívne vyjednávanie. Cieľom návrhu európskeho systému zaistenia v nezamestnanosti bude podporiť zamestnaných a chrániť tých, ktorí prišli o prácu v dôsledku vonkajších otrasov, najmä podporou ich rekvalifikácie.

Nová európska záruka pre deti, ktorá sa má predložiť na budúci rok, bude dôležitým nástrojom na boj proti chudobe a zabezpečenie prístupu detí k základným službám. S cieľom pomôcť mladým ľudom, aby získali potrebné vzdelanie, odbornú prípravu a pracovné príležitosti, Komisia posilní záruku pre mladých ľudí. Od nedávnej finančnej krízy sme zaznamenali pokrok, pokiaľ ide o posilnenie jednotného menového priestoru a zvýšenie odolnosti hospodárskej a menovej únie v Európe. Niektoré dôležité kroky však ešte treba podniknúť. Komisia preskúma rámec správy hospodárskych záležitostí a poskytne prehľad o tom, ako v posledných rokoch fungovali fiškálne pravidlá. V rámci tohto preskúmania sa začne rozsiahla konzultácia s členskými štátmi a ďalšími zainteresovanými stranami s cieľom preskúmať spôsoby zlepšenia rámca správy hospodárskych záležitostí EÚ. Komisia bude naďalej monitorovať vykonávanie politických záväzkov Bulharska a Chorvátska prijatých s cieľom pripojiť sa k mechanizmu výmenných kurzov, čo predstavuje rozhodujúci krok smerom k prijatiu eura. Cieľom akčného plánu pre úniu kapitálových trhov bude lepšie integrovať národné kapitálové trhy a zabezpečiť rovnaký prístup k investíciám a možnostiam financovania pre občanov a podniky v celej EÚ vrátane iniciatívy na posilnenie ochrany investícií v rámci EÚ. Táto práca spolu s dobudovaním bankovej únie bude po odchode Spojeného kráľovstva dôležitejšia než kedykoľvek predtým a pomôže zásadne posilniť medzinárodnú úlohu eura. S cieľom zabezpečiť integritu európskeho finančného systému a znížiť riziká nestability sa bude nový akčný plán na boj proti praniu špinavých peňazí usilovať o zlepšenie systému dohľadu a presadzovania pravidiel. Technologické zmeny a globalizácia umožnili nové obchodné modely. Tým sa vytvárajú príležitosti, znamená to však aj, že medzinárodný rámec dane z príjmov právnických osôb musí udržať tempo s uvedenými zmenami. Komisia predloží oznámenie o zdaňovaní podnikov v 21. storočí, pričom sa zameria na aspekty zdaňovania relevantné pre jednotný trh. Doplní sa o akčný plán na boj proti daňovým podvodom a na zjednodušenie zdaňovania. Komisia prijme akčný plán pre colnú úniu, ktorý sa zameria na tri piliere: zabezpečenie ochrany hraníc, presadzovanie súladu pravidiel a zlepšenie riadenia colnej únie. Komisia takisto prijme legislatívny návrh o centrálnom elektronickom priečinku pre colnú správu s cieľom posilniť ochranu hraníc a zjednodušiť administratívne postupy pre spoločnosti. 2.4.Silnejšia Európa vo svete Zásadný význam pre udržanie mieru a stability má od konca druhej svetovej vojny multilaterálny systém založený na pravidlách. Napriek tomu, že tento systém čelí v posledných rokoch bezprecedentným výzvam, Európa bude vždy odhodlaná presadzovať, aktualizovať a modernizovať globálny poriadok založený na pravidlách tak, aby vyhovoval dnešnému svetu. Z hľadiska zmýšľania a činov sa Európa zároveň musí stať geopolitickejšou, jednotnejšou a efektívnejšou. Musí vkladať viac energie do aliancií a koalícií, aby mohla presadzovať naše hodnoty, podporovať a chrániť záujmy Európy v otvorenom a spravodlivom obchode, ako aj posilňovať prepojenia medzi našimi vnútornými a vonkajšími politikami. Európska diplomacia bude pre nás mať naďalej zásadný význam na všetkých kontinentoch; pomáha nám spolupracovať s partnermi na bilaterálnej aj multilaterálnej úrovni. Komisia bude plnohodnotne zohrávať svoju úlohu v tejto oblasti, a to aj prostredníctvom rokovaní o dohodách v rámci jej právomocí a mandátov. Silnejšia Európa vo svete znamená úzku spoluprácu so susedmi a partnermi. V tomto duchu Komisia a vysoký predstaviteľ pre spoločnú zahraničnú a bezpečnostnú politiku vypracujú novú komplexnú stratégiu pre Afriku s cieľom posilniť hospodárske vzťahy, vytvoriť pracovné miesta na oboch kontinentoch a prehĺbiť naše partnerstvo vo všetkých oblastiach. Komisia sa zároveň bude usilovať o dokončenie rokovaní o novej dohode o partnerstve medzi EÚ a krajinami Afriky, Karibiku a Tichomoria, ktorá má nahradiť Dohodu z Cotonou v platnosti do konca februára 2020. Európska únia sa okrem toho zaväzuje prehlbovať svoje partnerstvo so západným Balkánom – regiónom, s ktorým má tak veľa spoločného. Dôveryhodná perspektíva pristúpenia pre tento región má pre Úniu mimoriadny strategický význam. To Komisia opätovne potvrdí vo svojom príspevku na samite EÚ – západný Balkán, ktorý sa uskutoční v Záhrebe v máji 2020. Komisia bude naďalej presadzovať otvorenie prístupových rokovaní so Severným Macedónskom a Albánskom. Zároveň sa bude snažiť udržať dynamiku tým, že navrhne spôsoby na posilnenie prístupového procesu vrátane metodiky rozširovania a posilneného investičného rámca. Európa vybudovala pevné partnerstvo so svojimi východnými susedmi, čím sa vytvára spoločný priestor demokracie, vzájomnej prosperity, stability a posilnenej spolupráce. S cieľom udržať a ďalej posilniť dynamiku tohto dôležitého vzťahu predložíme nové Východné partnerstvo po roku 2020, v ktorom sa premietne nový súbor dlhodobých politických cieľov. Európska únia je presvedčená, že slobodný, spravodlivý a otvorený obchod môže fungovať len so silnou a účinnou Svetovou obchodnou organizáciou (WTO). Komisia má v úmysle viesť medzinárodné úsilie v tejto oblasti a spolupracovať s partnermi s cieľom reformovať WTO. Budeme dôraznejšie žiadať, aby sa uplatňovali pravidlá, ktoré sú spravodlivé, účinné a vynútiteľné a ktoré vytvárajú rovnaké podmienky pre všetkých obchodných partnerov. Komisia má preto v úmysle začať rozsiahlu iniciatívu v oblasti reformy WTO, a to v nadväznosti na ďalšiu Konferencii ministrov WTO v júni 2020 s cieľom dosiahnuť komplexnú dohodu. Globálny poriadok založený na pravidlách budeme podporovať aj prostredníctvom oznámenia o posilnení hospodárskej a finančnej suverenity Európy. Bude vychádzať zo silnejšej medzinárodnej úlohy eura. Takisto sa tým pripraví na budúci rok pôda pre posilnený mechanizmus sankcií s cieľom zabezpečiť, aby Európa bola odolnejšia voči extrateritoriálnym sankciám uloženým zo strany tretích krajín a aby sa riadne presadzovali sankcie uložené zo strany EÚ. Komisia bude úzko spolupracovať s Radou na akčnom pláne pre ľudské práva a demokraciu, ktorý sa zameria na vedúcu úlohu EÚ pri nastavovaní noriem v oblasti ľudských práv a posilňovaní medzinárodného humanitárneho práva. Komisia takisto predloží akčný plán pre rodovú rovnosť a posilnenie postavenia žien vo vonkajších vzťahoch. 2.5.Podpora európskeho spôsobu života Európsky spôsob života vychádza z našich hodnôt solidarity, rovnosti a spravodlivosti. Ide o pocit bezpečia, istoty a pokoja v duši, o podporu najzraniteľnejších spoluobčanov v našej spoločnosti a ich začlenenie. Ide o nájdenie spoločných riešení tých istých výziev, vybavenie ľudí potrebnými zručnosťami a investovanie do ich zdravia a blahobytu. Ide o budovanie silnejších, súdržnejších a odolnejších európskych spoločností. Európska únia zohráva dôležitú úlohu v oblasti zdravotnej starostlivosti Európanov. Chceme prevziať vedenie v boji proti rakovine. Komisia predloží európsky plán na boj proti rakovine s cieľom podporiť členské štáty v ich úsilí o zlepšenie prevencie rakoviny a súvisiacej starostlivosti. Komisia zároveň začne plniť farmaceutickú stratégiu pre Európu, aby aj naďalej zaisťovala kvalitu a bezpečnosť liekov a upevňovala globálnu konkurencieschopnosť tohto odvetvia. Európa by mala takisto zabezpečiť prístup k inováciám pre všetkých pacientov a odolať tlakom na zvyšovanie cien liekov. Súčasťou európskeho spôsobu života je podpora zručností, vzdelávania a začleňovania. Poskytujú sa tým ľuďom nástroje a poznatky, aby mohli prosperovať a plne sa zapojiť do spomínanej dvojitej transformácie. Komisia sa zaväzuje k tomu, že do roku 2025 sa stane skutočnosťou európsky vzdelávací priestor. To si vyžaduje celoživotný prístup – od kolísky až do dospelosti. Komisia predloží nový program v oblasti zručností pre Európu s cieľom pomôcť identifikovať a zaplniť medzery v zručnostiach, ako aj podporiť získavanie nových zručností. Takisto predloží nový akčný plán pre integráciu a začlenenie s cieľom zabezpečiť, aby naše spoločnosti chránili najzraniteľnejších spoluobčanov.

Pocit istoty a pokoja v duši je jednou z najzákladnejších a najdôležitejších priorít Európanov. Nič nemôže byť pre náš spôsob života dôležitejšie ako ochrana našich detí. V tomto duchu Komisia stanoví stratégiu EÚ na účinnejší boj proti sexuálnemu zneužívaniu detí. V posledných rokoch sa vynorili nové, čoraz zložitejšie cezhraničné a medziodvetvové bezpečnostné hrozby, ktoré zdôraznili potrebu užšej spolupráce v oblasti bezpečnosti na všetkých úrovniach. Komisia predloží novú stratégiu pre bezpečnostnú úniu s cieľom stanoviť oblasti, v ktorých Únia môže priniesť pridanú hodnotu a podporiť členské štáty pri zaisťovaní bezpečnosti – od boja proti terorizmu a organizovanej trestnej činnosti až po predchádzanie a odhaľovanie hybridných hrozieb, kybernetickú bezpečnosť a zvyšovanie odolnosti našej kritickej infraštruktúry. Komisia takisto posilní mandát Europolu na zlepšenie operačnej policajnej spolupráce. Európska únia od prijatia Európskej migračnej agendy v roku 2015 výrazne pokročila v oblasti riadenia migrácie a ochrany hraníc. S cieľom poskytnúť nový podnet a naštartovať potrebný nový začiatok Komisia predloží nový pakt o migrácii a azyle. Tento prístup sa zameria na celé migračné trasy, pričom bude vychádzať z toho, že vnútorné a vonkajšie aspekty migrácie sú neoddeliteľne prepojené. Zásadnou súčasťou tohto komplexného prístupu zostane reforma spoločnej európskej azylovej politiky. Komisia zavedie odolnejší, humánnejší a účinnejší migračný a azylový systém, ktorým sa zároveň posilní dôvera v schengenský priestor voľného pohybu. 2.6.Nový impulz pre európsku demokraciu Zachovanie silnej a dynamickej demokracie v Európe je otázkou legitímnosti a dôvery. Demokracia je spolu so základnými právami a zásadami právneho štátu základnou hodnotou našej Únie. Európska demokracia však čelí viacerým výzvam, a to ako zvonka, tak aj zvnútra. Na tento účel Komisia predloží európsky akčný plán pre demokraciu s cieľom pomôcť zlepšiť odolnosť našich demokracií a riešiť hrozby vonkajšieho zasahovania do volieb v Európe. Cieľom bude bojovať proti dezinformáciám a prispôsobiť sa meniacim sa hrozbám a manipuláciám, ako aj podporovať slobodné a nezávislé médiá. Našu demokraciu ďalej posilní diskusia na Konferencii o budúcnosti Európy, v ktorej svoje sily spoja občania, inštitúcie EÚ, národní, regionálni a miestni politici. Komisia predložila svoje predstavy o konferencii v januári, aby sa s Európskym parlamentom a Radou rýchlo dohodla na jej rozsahu, formáte a cieľoch. Silnou stránkou našej demokracie je naše odhodlanie dodržiavať práva a zásady právneho štátu. Práca na ich ochrane sa nikdy nezastaví. Ako súčasť nového mechanizmu právneho štátu vydá Komisia svoju prvú výročnú správu o právnom štáte, ktorá sa bude vzťahovať na všetky členské štáty. Prispeje to k posilneniu európskej kultúry právneho štátu v EÚ. Komisia predloží aj novú stratégiu vykonávania Charty základných práv s dôrazom na zvyšovanie informovanosti na vnútroštátnej úrovni. Rovnosť je základnou hodnotou Európskej únie a hnacou silou hospodárskeho rastu a sociálneho blahobytu. Komisia predloží stratégiu rodovej rovnosti na riešenie kľúčových výziev, ktorým ženy v súčasnosti čelia, a to vrátane rodovo motivovaného násilia, ekonomickej nezávislosti a prístupu na trh práce. Predloží návrhy, ako stransparentniť odmeňovanie. Komisia tiež prijme opatrenia na podporu rovnosti a lepšieho začlenenia Rómov. Osobitná stratégia pomôže zabezpečiť rovnosť LGBTI osôb v celej EÚ. Osobitná pozornosť sa musí vždy venovať ochrane najzraniteľnejších spoluobčanov. Komisia predloží stratégiu EÚ v oblasti práv obetí. V rámci našej práce na lepšom pochopení a reakcii na uvedené zmeny Komisia predloží správu o vplyve demografických zmien. Tá sa bude sa zameriavať na všestranný dosah novej demografickej reality, ktorá ovplyvňuje všetko od sociálnej a regionálnej politiky, cez zdravotníctvo, financie a digitálnu pripojiteľnosť, až po zručnosti a integráciu. Komisia navrhne aj dlhodobú víziu pre vidiecke oblasti a zelenú knihu o starnutí. Komisia vo svojom novom programe pre spotrebiteľov zosúladí ochranu spotrebiteľa s dnešnou realitou, najmä pokiaľ ide o cezhraničné a elektronické transakcie. Umožní tak spotrebiteľom prijímať informované rozhodnutia a zohrávať aktívnu úlohu pri ekologickej a digitálnej transformácii. 3.Preskúmanie iniciatív navrhnutých predchádzajúcou Komisiou, na ktorých sa Európsky parlament a Rada ešte nedohodli S cieľom zabezpečiť, aby nás úsilie doviedlo k splneniu hlavných priorít, ktoré sme si v tomto funkčnom období stanovili, Komisia dôkladne preskúmala všetky návrhy, ktoré čakajú na prijatie Európskym parlamentom a Radou, a posúdila, či by sa mali zachovať, zmeniť alebo vziať späť. Komisia vo svojom posúdení overila, či sú nedoriešené návrhy v súlade s našimi hlavnými ambíciami, či sú stále vhodné na riešenie súčasných výziev, či ich možno úspešne realizovať a či majú primerané vyhliadky na ich prijatie v blízkej budúcnosti. Dôkladne sme zvážili aj názory Parlamentu a Rady. Hĺbková analýza nedoriešených legislatívnych návrhov s Parlamentom a Radou viedla Komisiu k záveru, že 32 z nich by sa malo vziať späť. Komisia je naďalej plne odhodlaná dosiahnuť hlavné ciele mnohých návrhov navrhnutých na späťvzatie. V týchto oblastiach však možno dosiahnuť pokrok a čo najefektívnejšie dosiahnuť ich ciele, len ak sa na ne pozrieme s odstupom. Všetky návrhy, ktoré Komisia zamýšľa vziať späť, sú uvedené v prílohe IV vrátane vysvetlenia dôvodov na späťvzatie. Komisia sa pred späťvzatím poradí s Európskym parlamentom a Radou o navrhovanom zozname. Zo zostávajúcich nedoriešených iniciatív Komisia určila tie legislatívne iniciatívy, ktoré by mali získať prednostnú pozornosť v legislatívnom procese v roku 2020; sú uvedené v prílohe III. 4.Lepšia tvorba práva, tvorba politík, vykonávanie a presadzovanie práva EÚ Komisia predložila ambiciózny program investovania do našich ľudí, planéty a hospodárstva v partnerstve s inými inštitúciami EÚ, členskými štátmi, regiónmi a aktérmi občianskej spoločnosti. Lepšia tvorba práva zostáva naďalej stredobodom našej tvorby politík. Táto Komisia sa zaviazala navrhovať a vykonávať politiky, ktoré prinášajú hmatateľné výsledky v praxi a uľahčujú ľuďom a podnikom život. Všetky iniciatívy sa budú ako súčasť záväzku prijatého v európskom ekologickom dohovore riadiť zeleným sľubom „nespôsobovať škodu“.